b'\n_START_ARTICLE_\nEvangelium Vitae\n_START_PARAGRAPH_\nEvangelium Vitae (hrv. Evan\xc4\x91elje \xc5\xbeivota) je enciklika koju je objavio papa Ivan Pavao II., 25. o\xc5\xbeujka 1995. godine. Taj crkveni dokument obra\xc4\x91uje klju\xc4\x8dna pitanja \xc5\xbeivota i smrti poput: smrtne kazne, poba\xc4\x8daja, ekperimentiranja nad ljudskim embrijima, eutanazije, samoubojstva i zakonodavstva u vezi tih pitanja._NEWLINE_Enciklika se pripremala \xc4\x8detiri godine. Na njoj su radili u dvije papinske akademije. Prije objavljivanja, mi\xc5\xa1ljenje i suglasnost dali su kardinali i biskupi. Ne daje nove doktrinalne sadr\xc5\xbeaje, nadovezuje se na dotada\xc5\xa1nje crkveno u\xc4\x8denje, ali daje nove naglaske, ima novi stil i nakane. Sadr\xc5\xbei teme iz podru\xc4\x8dja biomedicine, prava, sociologije, psihologije, ekonomije i politike._NEWLINE_Na po\xc4\x8detku enciklike upu\xc4\x87en je apel odgojnim djelatnicima: "Po\xc5\xa1tuj \xc5\xbeivot, svaki ljudski \xc5\xbeivot, brani ga, voli ga i slu\xc5\xbei mu! Samo \xc4\x87e\xc5\xa1 na tomu putu na\xc4\x87i pravdu, razvitak, istinsku slobodu, mir i sre\xc4\x87u."\n_START_SECTION_\nSvetost \xc5\xbeivota\n_START_PARAGRAPH_\nPrema enciklici, 5. Bo\xc5\xbeja zapovijed "Ne ubij" odnosi se na: "Ne ubij nevinoga, ne ubij nevinoga u ratu, nevinoga u miru, nevinoga u maj\xc4\x8dinoj utrobi, nevinoga u posljednjoj bolesti, ne ubij nevinoga nikada i u kojem slu\xc4\x8daju." Papa spominje Isusove rije\xc4\x8di iz Evan\xc4\x91elja: "\xc5\xa0to god u\xc4\x8diniste jednome od moje najmanje bra\xc4\x87e, meni u\xc4\x8diniste" (Mt 25,40)._NEWLINE_U encklici se isti\xc4\x8de, da je \xc5\xbeivot svet, jer od Boga dolazi, ostaje u trajnoj vezi s s Bogom i Bogu se vra\xc4\x87a. Papa je izjavio: "Prema tome, autoritetom koji je Krist predao Petru i njegovim nasljednicima, u zajedni\xc5\xa1tvu s biskupima Katoli\xc4\x8dke Crkve potvr\xc4\x91ujem da je izravno i namjerno ubojstvo nevinoga ljudskog bi\xc4\x87a uvijek te\xc5\xa1ko nemoralno djelo." Budu\xc4\x87i, da Krist nikada nije osu\xc4\x91ivao osobe, ve\xc4\x87 zla djela, tako ni papa ne osu\xc4\x91uje jadne \xc5\xbeene, mu\xc5\xbeeve i lije\xc4\x8dni\xc4\x8dko osoblje, ve\xc4\x87 osu\xc4\x91uje \xc4\x8din poba\xc4\x8daja. Crkva se zala\xc5\xbee, da se ljudsko bi\xc4\x87e treba po\xc5\xa1tivati i braniti kao osobu od za\xc4\x8de\xc4\x87a i moraju mu se zajam\xc4\x8diti prava osobe od kojih je prvo nepovredivo pravo na \xc5\xbeivot, koje ima svako nevino ljudsko stvorenje.\n_START_SECTION_\nZakonodavstvo\n_START_PARAGRAPH_\nIzra\xc5\xbeava se negodovanje, \xc5\xa1to se u zakonodavstvu zlo\xc4\x8din ubojstva nevinoga prikazuje kao pravo po\xc4\x8dinitelja. Zakon koji gazi temeljno pravo na \xc5\xbeivot kosi se sa zdravim razumom. Papa u enciklici navodi, da katolike ne obvezuju zakoni kojima se ozakonjuju poba\xc4\x8daj, eutanazija i bilo koje drugo ubojstvo nedu\xc5\xbenih, ve\xc4\x87 katolici imaju pravo protiviti se takvim zakonima, zbog prigovora savjesti. Enciklika se ne bori protiv kulture ili politike ve\xc4\x87 protiv mentaliteta koji je protiv \xc5\xbeivota._NEWLINE_Papa je pozvao, da se o enciklici provede rasprava u teolo\xc5\xa1kim, obrazovnim i drugim krugovima te je na kraju uputio molitvu Mariji, Majci \xc5\xbeivota.'